b'\n_START_ARTICLE_\nHugh Masekela\n_START_SECTION_\nLiv og virke\n_START_PARAGRAPH_\nHan begynte \xc3\xa5 h\xc3\xb8re p\xc3\xa5 grammofonplater da han var bare to \xc3\xa5r gammel. Senere begynte han ogs\xc3\xa5 \xc3\xa5 synge og spille trommer, men er mest kjent som ut\xc3\xb8ver p\xc3\xa5 trompet, kornett og flygelhorn._NEWLINE_I en alder av 14 \xc3\xa5r, etter \xc3\xa5 ha sett filmen Young Man With a Horn (der den amerikanske skuespilleren Kirk Douglas skildrer en amerikansk musiker som heter Bix Beiderbecke), begynte han \xc3\xa5 spille trompet ogs\xc3\xa5. Hans f\xc3\xb8rste trompet ble gitt til ham i gave av erkebiskop Trevor Huddleston, en anti-apartheid kapellan som jobbet ved St. Peter\'s Secondary School i Cape Town._NEWLINE_Masekela, hvis kj\xc3\xa6lenavn var \xc2\xabBra Hugh\xc2\xbb, reflekterte over sin livserfaring gjennom musikken sin. Sorgen, de mange konfliktene og de hvites utnytting av S\xc3\xb8r-Afrika under apartheid-systemet i 1950-\xc3\xa5rene og 1960-\xc3\xa5rene b\xc3\xa5de inspirerte og p\xc3\xa5virket Masekela til \xc3\xa5 lage musikk. Gjennom sin musikk protesterte han mot apartheidsystemet, slaveriet, de s\xc3\xb8rafrikanske myndighetene og de strabasene som befolkningen i landet m\xc3\xa5tte gjennomg\xc3\xa5 hver dag._NEWLINE_Den 21. mars 1960 fant Sharpeville-massakren sted, der ble flere titalls fredelige afrikanske demonstranter skutt og drept i byen Sharpeville og den s\xc3\xb8rafrikanske regjeringen forb\xc3\xb8d samlinger p\xc3\xa5 ti eller flere afrikanske personer. Som f\xc3\xb8lge av denne massakren forlot Masekela landet nesten umiddelbart. Han ble hjulpet ut av landet av venner og jazzmusikere som Trevor Huddleston, Yehudi Menuhin og John Dankworth, som ogs\xc3\xa5 fikk ham inn p\xc3\xa5 Guildhall School of Music som ligger i London. I l\xc3\xb8pet av sin tid ved denne skolen bes\xc3\xb8kte han USA opp til flere ganger og han ble god venn med blant andre Harry Belafonte. Han fikk ogs\xc3\xa5 g\xc3\xa5 p\xc3\xa5 Manhattan School of Music i New York mellom 1960 og 1964 der han studerte klassisk trompet._NEWLINE_Han ga ut flere popul\xc3\xa6re sanger i USA, blant annet \xc2\xabUp, Up and Away\xc2\xbb og \xc2\xabGrazin\' in the Grass\xc2\xbb (1968), som solgte hele fire millioner eksemplarer. Han har ogs\xc3\xa5 opptr\xc3\xa5dt p\xc3\xa5 Monterey Pop Festival i 1967 og han ble senere med i filmen "Monterey Pop\xc2\xbb av D. A. Penebaker._NEWLINE_I 2003 ble han omtalt i dokumentarfilm Amandla!. I 2004 ga han ut sin selvbiografi som heter \xc2\xabThe Musical Journey of Hugh Masekela\xc2\xbb som ble skrevet sammen med den amerikanske journalisten D. Michael Cheers og som i all hovedsak handlet om hans kamp mot apartheid-systemet i hjemlandet, s\xc3\xa5 vel som hans personlige kamp mot alkoholisme og kokainavhengighet som han p\xc3\xa5dro seg p\xc3\xa5 slutten av 1970-\xc3\xa5rene og som varte frem til 1990-\xc3\xa5rene._NEWLINE_Fra oktober 2007 var han styremedlem i organisasjonen Woyome Foundation for Africa. _NEWLINE_Masekela var innehaver av Ikhamanga-ordenen i gull._NEWLINE_Mellom 1964 og 1966 var Masakela gift med sangeren og aktivisten Miriam Makeba, kjent som \xc2\xabMama Africa\xc2\xbb.'